สศช.ห่วงบาทแข็งกระทบศก.ไตรมาส2-3
สศช.รายงานที่ประชุมครม.เศรษฐกิจ ห่วงบาทแข็งกระทบเศรษฐกิจไตรมาสที่ 2 และ 3 แต่ยังคงประมาณการทั้งปีที่ 4.5-5.5%
8 พ.ค. 2556

สศช.รายงานที่ประชุมครม.เศรษฐกิจ ห่วงบาทแข็งกระทบเศรษฐกิจไตรมาสที่ 2 และ 3 แต่ยังคงประมาณการทั้งปีที่ 4.5-5.5%
นายวิม รุ่งวัฒนจินดา เลขานุการรมต.ประจำสำนักนายกฯ หัวหน้าฝ่ายประสานงานและเผยแพร่นโยบายรัฐบาลด้านเศรษฐกิจ หรือโฆษกด้านเศรษฐกิจ เปิดเผยว่า น.ส.ยิ่งลักษณ์ ชินวัตร นายกฯ เรียกประชุมคณะรัฐมนตรี (ครม.) เศรษฐกิจเพื่อรับทราบสถานการณ์ค่าเงินบาทและผลกระทบต่อเศรษฐกิจไทยไตรมาสที่ 1 
ทั้งนี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) รายงานว่า แม้ค่าเงินบาทจะแข็งค่าขึ้นในช่วงที่ผ่านมา แต่ยังไม่กระทบต่อเศรษฐกิจไตรมาสที่ 1 เนื่องจากการส่งออกไตรมาสที่ 1 ยังคงขยายตัวได้ที่ระดับ 4.5% จากเป้าหมายที่ 9% เพราะผู้ส่งออกยังคำสั่งซื้อค้างจากช่วงปลายปีที่แล้ว
อย่างไรก็ตาม  หากค่าเงินบาทยังแข็งที่ระดับปัจจุบัน จะกระทบต่อการส่งออกไตรมาสที่ 2 และ 3 และกระทบต่อเศรษฐกิจในภาพรวม แต่การประชุมครม.เศรษฐกิจครั้งนี้ สศช.ยังคงประมาณการณ์อัตราเติบโตเศรษฐกิจไทยปีนี้ที่ 4.5-5.5% อัตราเงินเฟ้ออยู่ที่ 2.5-3.5% ซึ่งต้องจับตาการแถลงตัวเลขจีดีพีวันที่ 20 พ.ค.นี้ ว่า สศช.จะปรับตัวเลขหรือไม่
สศช.ยังระบุว่า เดือนมี.ค.มีเงินทุนไหลเข้าสุทธิ 222 ล้านเหรียญสหรัฐ สาเหตุหลักเป็นเพราะคนไทยไปลงทุนต่างประเทศเพิ่มขึ้น ส่วนค่าเงินบาทเฉลี่ยในเดือนเม.ย.อยู่ที่ 29.07 บาทต่อเหรียญสหรัฐ แข็งค่าขึ้นจาก 29.52 บาทต่อเหรียญสหรัฐในเดือนมี.ค. โดย 4 เดือนแรกของปีค่าเงินบาทเฉลี่ยอยู่ที่ 29.62 บาทต่อเหรียญสหรัฐ